Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Mõni tund pärast seda, kui teatati Egiptuse vahendatud vaherahust
Iisraeli ja Hamasi vahel,
tulistasid palestiinlastest islamistid Gazast Lõuna-Iisraeli
viimase kahe kuu tõsiseima raketisaju.
Peaminister Netanyahu käis salaja Omaanis
ajaloolisel diplomaatilisel visiidil, mida ta nimetas suureks sammuks
Iisraeli suhete normaliseerimisel araabiamaailmaga.
Kõrge Vene valitsusametnik:
julgeolekukoordinatsioon Moskva ja Jeruusalemma vahel Süürias
jääb endiseks.
Mõni tund pärast seda, kui teatati Egiptuse vahendatud vaherahust
Iisraeli ja Hamasi vahel,
tulistasid palestiinlastest islamistid Gazast Lõuna-Iisraeli
viimase kahe kuu tõsiseima raketisaju.
IDF pressiesindusest teatati,
et Iron Dome tabas 19 39st juudiriiki tulistatud raketist
ja ülejäänud maandusid avaalal.
Seitse väiksemate vigastustega šokiseisundis iisraellast
toimetati Ashkeloni Barzilai haiglasse.
Vastuseks raketitulele ründasid Iisraeli Õhujõud Gazas
rohkem kui 80 Hamasi ja Islamidžihaadi sihtmärki.
IDF esinduse avalduses rõhutati, et Iisraeli armee tegutseb jõuliselt
kõigi Gazast lähtuvate terrorirünnakute vastu
ja suhtub palestiinlaste rühmituste terroritegevusse tõsiselt.
Lisaks toonitas IDF seisukohta, mille järgi Hamas on ainuvastutav
igasuguse Gazast lähtuva Iisraeli-vastase tegevuse eest.
Islamidžihaadi sõjaline tiib võttis vastutuse
kümnete Gazast Iisraeli tulistatud rakettide eest.
Nii IDF ametliku avalduse kui teiste allikate teatel
otsustas Gaza võimsuselt teine rühmitus Islamidžihaad
olukorda pingestada,
kui Iraani Revolutsioonikaart avaldas survet
septembris Süürias ametisse astunud Islamidžihaadi uuele juhile
Ziad al-Nakhalah'le peatada Egiptuse katsed
jõuda vaherahukokkuleppele Hamasi ja Iisraeli vahel.
Islamidžihaad eitas väidet,
rõhutades, et olenemata erilistest suhetest Iraaniga,
kes on vastupanutelje ja palestiinlaste rühmituste peamine toetaja,
on Islamidžihaadi otsused palestiinlaste rahvuslikud otsused,
mida tehakse kooskõlas palestiinlaste küsimuse
ja palestiina rahva huvidega.
Londonis baseeruva ajalehe Asharq Al-Awsat teatel
oli Hamas raevus Iisraeli suunatud raketitule pärast
ja süüdistas Islamidžihaadi rahvusliku konsensuse rikkumises.
Raporti teatel ei rahuldanud Hamas Islamidžihaadi palvet teha avaldus,
kus ühisvastutuse oleksid võtnud kõik Gaza relvastatud rühmitused.
Palestiinlaste raporti järgi olevat Hamas kutsunud Egiptust
lõpetama jõupingutusi vaherahu saavutamiseks
ja teatanud, et vastab Iisraelile Gaza pommitamise eest.
Lisaks ütlesid Gaza allikad TV7-le,
et Hamas olevat välja kuulutanud üldmobilisatsiooni kõigile võitlejatele.
Hamasi sõjaline tiib Izz-a-Din al-Kassam Brigades
ähvardas Iisraeli: "Sõja puhkemisel on al-Kassam valmis ründama
kogu okupeeritud Palestiinat tuhandete rakettidega."
Lisaks palestiinlaste sõjaettevalmistustele
esitas Hamasi juht Yahya Sinwar Egiptusele dokumendi, kus nõuti,
et Iisrael kannaks Hamasile üle 15 mln USD Qatari rahadest,
mis annetati valitsusametnike palkade maksmiseks.
Sinwar nõudis, et ülekanne tehtaks neljapäevaks.
Vastasel juhul tõhustavat Hamas Gaza piiril Iisraeliga
vägivaldseid meeleavaldusi.
Peaminister Netanyahu vastas palestiinlaste ähvardusele, rõhutades,
et Iisrael ei aktsepteeri Hamasi dikteeritud ultimaatumeid.
Nädalavahetus oli täis Gaza õhurünnakuid.
Eile kuulsime Hamasi ultimaatumist Iisraelile.
Iisrael ei aktsepteeri mingil juhul Hamasi ultimaatumeid.
Iisrael jätkab tegutsemist üksnes Iisraeli ja Iisraeli julgeoleku huvides.
Netanyahu viitas ka oma salajasele reisile Omaani
kui ajaloolisele diplomaatilisele visiidile,
mis on tema sõnul suureks sammuks
Iisraeli suhete normaliseerimise poole araabiamaailmaga.
Reedel naasime abikaasaga
ajalooliselt diplomaatiliselt visiidilt Omaani.
Kohtusin Omaani juhi sultan Qaboos bin Saidiga,
kes on väga kogenud ja muljetavaldav mees.
See on Iisraeli viimase 22 aasta esimene ametlik visiit Omaani.
Visiit toimus diplomaatiliste jõupingutuste taustal,
mida olen viimastel aastatel araabimaade suhtes edendanud.
Oma pikal kohtumisel arutasime detailselt
Lähis-Ida väljakutseid.
Need olid tähtsad kõnelused,
nii Iisraeli riigi kui Iisraeli julgeoleku jaoks.
Ja neid tuleb veel.
Kohtumisest teatati alles pärast Netanyahu naasmist Iisraeli.
See oli üks mitmetest, mida on peetud Iisraeli tippjuhtide
ja nende Omaani kolleegide vahel alates 1970. a algusest.
Anonüümseks jääda soovinud kõrge Iisraeli ametniku sõnul
avasid suhted Omaaniga väravad tähtsatele salasuhetele,
mis ulatuvad kaugemale selle kasvavast positsioonist regioonis.
Omaani peetakse ausaks vahendajaks mitmete maade vahel,
sh Iraanis, Qataris ja Saudi Araabias.
Ametniku sõnul saab Iisrael luua Omaani kaudu salajase sideliini
mis tahes riigiga, sh Iisraeli peavaenlaste Iraani ja Süüriaga.
Netanyahu eesmärk on kooskõlas Jeruusalemma Lähis-Ida strateegiaga,
mis püüab luua sidemeid mõõdukate sunniitlike riikide ja rühmitustega,
et peatada regioonis Iraani pahaloomuline tegevus.
Omaani välisminister Bin Alawi nimetas Iisraeli riigiks,
keda tuleb aktsepteerida Lähis-Ida osana.
Bahrainis diplomaatilisel konverentsil esinenud Omaani esidiplomaat
lükkas tagasi kriitika seoses peaminister Netanyahu vastuvõtuga.
Iisrael on regioonis asuv riik
ja me kõik mõistame seda.
Maailm on sellest samuti teadlik
ja ehk on aeg,
et Iisraeli ka vastavalt koheldaks
ja et ta kannaks ka sama vastutust.
Erinevalt Omaani välisministrist rõhutas tema Saudi kolleeg al-Jubeir,
kelle riik olevat samuti arendanud strateegilised salasuhted Iisraeliga,
et Riyadhi ja Jeruusalemma suhete normaliseerimine on võimalik vaid siis,
kui Iisrael ja palestiinlased rahulepinguni jõuavad.
Türgis teatas kõrge Vene valitsusametnik,
et julgeolekukoordinatsioon Moskva ja Jeruusalemma vahel Süürias
ei muutu ning Iisrael ei pea muretsema.
Ametnik andis intervjuu Iisraeli Kan Raadiole
Istanbuli tippkohtumisel
Türgi, Venemaa, Prantsusmaa ja Saksamaa juhtide vahel,
kes arutavad Idlibi vaherahu teemat
ja poliitilise protsessi edendamist Süürias.
Aitäh vaatamast!
Paluge rahu Iisraelile ja Jeruusalemmale!
Olen Jonathan Hessen. Kena õhtut! Kohtumiseni homme!
Tõlge: Monika Jaaguri